ໂຄງການກໍ່ສ້າງທາງລົດໄຟ ລາວ-ຈີນ ສົ່ງຜົນ ກະທົບຕໍ່ 4,411 ຄອບຄົວ ໃນ 5 ແຂວງ 
ປະຊາຊົນທີ່ຈະໄດ້ຮັບຜົນກະທົບ ແມ່ນຢູ່ໃນເຂດ 13 ເມືອງ ໃນແຂວງຫລວງນ້ຳທາ ອຸດົມໄຊ ຫລວງພະບາງ ວຽງຈັນ ແລະ ນະຄອນວຽງຈັນ ຈະໄດ້ຮັບຄ່າຊົດເຊີຍຕາມສະພາບຕົວຈິງ.
ໂຄງການກໍ່ສ້າງທາງລົດໄຟ ລາວ-ຈີນ ສົ່ງຜົນກະທົບຕໍ່ປະຊາຊົນລາວ 4,411 ຄອບຄົວ ໃນ 13 ເມືອງຂອງ 5 ແຂວງ ໂດຍທາງການລາວ ແລະ ຈີນ ຈະຊົດເຊີຍຄວາມເສຍຫາຍ ໃຫ້ຕາມສະພາບຕົວຈິງ ທ່ານລັດຕະນະມະນີ ຄູນນິວົງ ລັດຖະມົນຕີຊ່ວຍວ່າການ ກະຊວງໂຍທາທິການ ແລະ ຂົນສົ່ງ ຢືນຢັນວ່າ ການສຳຫຼວດກ່ຽວກັບຜົນກະທົບຈາກໂຄງການກໍ່ສ້າງທາງລົດໄຟ ລາວ-ຈີນ ດຳເນີນການສຳເສັດແລ້ວ ໃນຂະນະນີ້ ຊຶ່ງກໍປາກົດວ່າ ມີປະຊາຊົນທີ່ຈະໄດ້ ຮັບຜົນກະທົບ ຈຳນວນ 4,411 ຄອບຄົວ ໃນເຂດ 13 ເມືອງໃນແຂວງຫລວງນ້ຳທາ ອຸດົມໄຊ ຫລວງພະບາງ ວຽງຈັນ ແລະ ນະຄອນວຽງຈັນ ໂດຍມີທີ່ດິນທີ່ຖືກກະທົບ 3,832 ເຮັກຕາ ສິ່ງປຸກສ້າງ 3,346 ຫລັງ ຕົ້ນໄມ້ຊະນິດຕ່າງໆ ເກືອບ 5 ແສນຕົ້ນ ແລະ ເປັນໄມ້ກິນໝາກ ຫຼາຍກວ່າ 4 ແສນຕົ້ນ ທ່ານລັດຕະນະມະນີ ບອກວ່າ ການຊົດເຊີຍຄ່າທີ່ດິນສະເພາະໃນເຂດ ແຂວງຫລວງ ນ້ຳທາ ອຸດົມໄຊ ແລະ ຫລວງພະບາງ ນັ້ນ ໄດ້ແບ່ງເປັນດິນນາ ໃນຕົວເມືອງທີ່ຕິດຖະໜົນ ສາຍເອກ ຕິດທາງຊອຍ ແລະດິນນາ ທີ່ບໍ່ມີເສັ້ນທາງນັ້ນ ຈະໄດ້ຄ່າຊົດເຊີຍ 11,000- 80,000 ກີບຕໍ່ຕາແມັດ ສ່ວນທີ່ດິນທີ່ຢູ່ເຂດຊານເມືອງທີ່ຕິດທາງຫລວງແຫ່ງຊາດ ຕິດ ທາງຫລວງແຂວງ ແລະ ດິນທີ່ບໍ່ມີເສັ້ນທາງ ກໍຈະໄດ້ຮັບຄ່າຊົດເຊີຍ 16,000-40,000 ກີບຕໍ່ຕາແມັດ ດິນໃນເຂດຊົນນະບົດທີ່ຕິດທາງ ແລະ ບໍ່ຕິດທາງ ກໍຈະໄດ້ຮັບຄ່າຊົດເຊີຍ 11,000-15,000 ກີບຕໍ່ຕາແມັດ ສ່ວນໃນເຂດແຂວງວຽງຈັນ ແລະ ນະຄອນວຽງຈັນ ນັ້ນ ດິນນາໃນຕົວເມືອງທີ່ຕິດຖະໜົນ ສາຍເອກ ຕິດທາງຊອຍ ແລະ ດິນບໍ່ມີເສັ້ນທາງ ຈະໄດ້ຄ່າຊົດເຊີຍ 20,000-30,000 ກີບຕໍ່ຕາແມັດ ດິນຢູ່ຊານເມືອງທີ່ຕິດທາງຫລວງແຫ່ງຊາດ ຕິດທາງຫລວງແຂວງ ແລະ ດິນບໍ່ມີເສັ້ນທາງ ຈະໄດ້ຄ່າຊົດເຊີຍ 15,000-25,000 ກີບຕໍ່ຕາແມັດ ສ່ວນດິນໃນເຂດ ເມືອງ ໄຊທານີ ຈະໄດ້ຄ່າຊົດເຊີຍ 55,000-107,000 ກີບ ຕໍ່ຕາແມັດ ແລະ 50,000- 137,000 ກີບ ຕໍ່ຕາແມັດ ສຳລັບດິນນາໃນເຂດເມືອງນາຊາຍທອງ ນອກຈາກນີ້ ກໍໄດ້ກຳນົດຄ່າຊົດເຊີຍ ສຳລັບດິນສວນ ດິນປູກສ້າງ ແລະ ສິ່ງປຸກສ້າງ ທີ່ຮວມເຖິງເຮືອນຢູ່ອາໄສດ້ວຍນັ້ນ ຊຶ່ງຈະຊົດເຊີຍຕາມສະພາບຕົວຈິງ ຫຼື ລາຄາໃນ ການກໍ່ສ້າງທີ່ເປັນຈິງ ໃນແຕ່ລະລາຍການເປັນສຳຄັນ ແລະ ທາງການລາວ ຍັງຈະຮັບ ຜິດຊອບໃນການຈັດສັນທີ່ຢູ່ອາໄສໃໝ່ ໃຫ້ກັບປະຊາຊົນທີ່ບໍ່ຢາກຈະສ້າງເຮືອນໃໝ່ ອີກດ້ວຍ ດັ່ງທີ່ ທ່ານລັດຕະນະມະນີ ໄດ້ຢືນຢັນວ່າ: ໂດຍການເຈລະຈາກ່ຽວກັບການຈ່າຍຄ່າຊົດເຊີຍໃຫ້ກັບປະຊາຊົນລາວຍ ທີ່ຖືກກະທົບ ນັ້ນ ສາມາດຕົກລົງໃນຫລັກການຮ່ວມກັນໄດ້ແລ້ວ ຈຶ່ງຍັງເຫລືອພຽງການປະເມີນຄ່າ ຊົດເຊີຍ ແລະ ນັດໝາຍການຊຳລະຄ່າຊົດເຊີຍ ໃຫ້ກັບປະຊາຊົນແຕ່ລະລາຍ ຢ່າງຄົບ ຖ້ວຍເທົ່ານັ້ນ ໂດຍໃນຂັ້ນຕອນດັ່ງກ່າວນີ້ ລັດຖະບານລາວ ໄດ້ມອບໝາຍໃຫ້ອຳນາດ ການປົກຄອງຂອງແຂວງທີ່ຖືກກະທົບນັ້ນ ເປັນຜູ້ຮັບຜິດຊອບໃນການພົວພັນກັບປະຊາ ຊົນ ທີ່ຖືກກະທົບຕໍ່ໄປ ທັງນີ້ ລັດຖະບານລາວ ກູ້ຢືມເງິນທຶນຈາກທະນາຄານການຄ້າ ຂາອອກ-ຂາເຂົ້າ ຂອງຈີນ ໃນມູນຄ່າ 480 ລ້ານໂດລາ ເພື່ອຮ່ວມລົງທຶນໃນໂຄງການ ທີ່ມີມູນຄ່າເຖິງ 6,000 ລ້ານໂດລາ ແຕ່ຢ່າງໃດກໍຕາມ ສຳຫລັບປະຊາຊົນລາວ ໃນເຂດນະຄອນວຽງຈັນ ທີ່ຖືກກະທົບຈາກ ໂຄງການນີ້ ກໍຢືນຢັນວ່າ ຄ່າຊົດເຊີຍທີ່ດິນທີ່ພວກເຂົາເຈົ້າ ຈະໄດ້ຮັບນັ້ນ ຕ່ຳກວ່າຄວາມ ເປັນຈິງ ເພາະດິນປຸກສ້າງໃນເຂດທີ່ຖືກກະທົບນັ້ນ ມີລາຄາຊື້-ຂາຍທີ່ລະດັບສະເລ່ຍເຖິງ 6 ລ້ານກີບຕໍ່ຕາແມັດ ໃນປັດຈຸບັນນີ້